Buderupholm Dambrug og Fiskesøer lidt uden for Støvring fik i begyndelsen af juni konstateret smitte af fiskevirussen IHN. Siden har dambruget været lukket ned, og ejeren efterlyser nu en løsning.

En særdeles smitsom fiskevirus har siden maj spredt sig i danske dambrug. Det drejer sig om fiskevirussen IHN, der særligt rammer laks og ørreder. Den blev første gang konstateret den 18. maj på et dambrug i Sønderjylland. I begyndelsen af juni fik dambrugsejer Flemming Kaj Christensen fra Støvring beskeden, han havde frygtet. Fiskene i hans dambrug var også smittet med virussen, efter han havde hentet fisk fra et dambrug i Sønderjylland. -	Alle mine fisk skal slagtes ned, og det skal ske på min egen regning. Derudover skal jeg gå uden indtægt i et år eller to, og det er meget belastende, siger han. Flere af hans fisk vejer mere end 10 kilo, og det tager omtrent fire år at få dem så store igen. Fiskevirussen er meget smitsom for fisk, men den er ikke farlig for mennesker, og fisk, der er inficeret med virussen kan også spises, uden der er en fare ved det. Se historien som video: Ministeren er i dialog med Fødevarestyrelsen Det er Fødevarestyrelsen, der overvåger smittesituationen blandt dambrug og fiskesøer i Danmark. Men det går for langsomt med test og smitteudredning, lyder det i et åbent brev fra seks virusinficerede dambrug, heriblandt Buderupholm Dambrug og Fiskesøer. - Vi aner ikke vores levende råd, og vi har desperat brug for politisk ageren, skriver de seks afsendere af brevet. De skriver også, at de frygter for at blive økonomisk ruineret. Fødevare-, fiskeri- og landbrugsminister, Rasmus Prehn fra Socialdemokratiet, vil ikke stille op til interview fredag, da han først vil have et overblik over situationen fra Fødevarestyrelsen, men han udtaler i et skriftligt citat: -	Det er uden tvivl en ulykkelig situation, de omtalte dambrugere står i. Og jeg forstår godt, at de er bekymrede. Det er jeg også. Jeg har derfor i dag (torsdag, red.) bedt fagfolk om at lave en status på IHN-sygdommen i Danmark og på de ramte dambrug og deres situation. Når den foreligger, vil vi lægge åbent frem, hvad der skal ske. Vi skylder en afklaring til dambrugerne og de folk, der er beskæftiget i erhvervet. Det er ikke godt nok, lyder det fra Konservatives fiskeri- og fødevareordfører, Per Larsen. Han mener, at der skal tempo på processen, så dambrugsejerne kan få en afklaring hurtigst muligt. -	Det er over en uge siden, at jeg hørte om det første tilfælde, og der er åbenbart ikke sket noget. Det er som om, at Fødevarestyrelsen ikke har en plan for noget som helst, og så synes jeg, at ministeren er nødt til at træde i karakter og sige, at nu er vi nødt til at gøre noget, for de skal hjælpes, så der skal findes en løsning her og nu, siger Per Larsen fra Konservative. Går ud over højsæsonen Juni er normalt højsæson for besøg af turister hos Buderupholm Fiskesøer, og særligt de tyske turister plejer at komme på denne tid af året. Men de kan ikke komme og fiske i år, for foran fiskesøen er der flere skilte, der fortæller, at fiskesøen er lukket på grund af IHN-virussen. -	I de her uger sidste år, der var der besøg af mellem 300 til 500 mennesker hver dag. I dag er der ingen mennesker, der er kun et par svaler, og det er det, siger Flemming Kaj Christensen, der er ejer af Buderupholm Dambrug og Fiskesøer. Han har selv en stor industrivirksomhed ved siden af sit arbejde med dambruget og fiskesøerne, så han klarer sig, selvom indtægten forsvinder på fiskene, men han frygter for de andre smittede, danske dambrug: -	Det her kan ende med at blive manges konkurs, siger han.